Pa voor winkelsentrum doodgeskietFoto: BCI Protection Services ŉ Man is Dinsdagaand buite ŉ winkelsentrum in Krugersdorp aan die Wesrand deur vier gewapende rowers doodgeskiet. Konst. Gloria Maswanganye, woordvoerder van die polisie, het gesê die 54-jarige man het by die Feather Square-winkelsentrum stilgehou toe daar ŉ motor agter sy motor stilgehou het. Twee verdagtes het uitgespring en in ŉ struweling met die man betrokke geraak. Die ander twee verdagtes het by hul motor gewag. “Een van die verdagtes het verskeie skote afgevuur wat die man in sy bolyf getref het. Die verdagtes het daarna in ŉ silwer BMW gevlug,” het sy gesê. Volgens Maswanganye is die man van ŉ sak en ŉ vuurwapen beroof. ŉ Onbevestigde bedrag kontant is in die kattebak van die man se motor gevind. Foto: BCI Protection Services Chris Botha, woordvoerder van Netcare 911, het gesê paramedici is omstreeks 19:45 na die toneel ontbied. Die man het verskeie skietwonde opgedoen en daar was niks wat vir hom gedoen kon word nie. Hy is op die toneel dood verklaar. Volgens BCI Protection Services, wat ook op die toneel was, was die man ŉ bekende in die omgewing. Hy was getroud en het kinders. Maswanganye wou egter nie Woensdag die man se naam bekend maak nie. ŉ Saak van gewapende roof en moord word ondersoek. Niemand is nog in hegtenis geneem nie. Enigiemand met meer inligting word versoek om die polisie by 011 952 4600 of 079 496 6288 te skakel.